Imtella' Mejju 27, 2021 Rapport: Daphne Cassar Il-kwalità tal-ħajja tar-residenti u żoni komuni fejn hemm l-akkomodazzjoni soċjali se jkunu qed jittejbu fis-snin li ġejjin b'kontribuzzjoni finanzjarja ta' miljun u nofs ewro minn żewġ entitajiet pubbliċi. L-Awtorità tad-Djar dalgħodu ffirmat ftehim ma' Komunità Malta u Residenza Malta biex jagħtu dawn il-fondi fuq medda ta' tliet snin. Dan hekk kif l-Awtorità għadha kif waqqfet il-Fond għall-Iżvilupp tal-Akkomodazzjoni li se jkun qed jirċievi fondi minn diversi entitajiet pubbliċi u privati bil-għan li jirrendu fi proġetti soċjali fil-komunità. Entitajiet pubbliċi u privati se jkunu qed jikkontribwixxu f'fond ġdid li għadu kif twaqqaf bil-għan li jisaħħu s-soluzzjonijiet ta' akkomodazzjni, jiżdiedu s-servizzi u l-faċilitajiet li jtejbu l-livell t'għijxien fl-irħula. L-Awtorità tad-Djar se tkun qed tamministra dan il-fond għall-iżvilupp tal-akkomodazzjoni li se jkun qed jirċievi kontribuzzjonijiet varji, bl-ewwel li kkommettew somma flus fih huma Komunità Malta u Residenza Malta li bejniethom se joħorġu total ta' miljun u nofs ewro fuq medda ta' tliet snin. Iċ-Chairperson tal-Fond, Charmaine Borg, qalet li l-fond se jkun immexxi minn bord ta' 7 membri li se jara li l-flus jintużaw għall-proġetti soċjali fil-komunità. "Se nieħdu il-kwalità tal-ħajja minn kull angolu, kemm aspett ta' sports, edukazzjoni, ambjent aħjar u spazji rikreattivi ovvjament biexdan ikun possibli trid tikkolabora u jkollok għajnuna ta' entitajiet differenti". Is-Segretarju Parlamentari għaċ-Ċittadinanza u l-Komunitajiet Alex Muscat qal li l-fondi ġejjin minn inizjattivi ta' ċittadinanza u residenza b'investiment u se jiġu investiti għall-benefiċċju tal-Maltin. Il-Ministru għall-akkomodazzjoni soċjali Roderick Galdes qal li l-Gvern irid joħloq il-kunċett ta' mobilità soċjali għar-residenti u jinvolvi lill-komunità kollha kemm hi.